જબલપુરમાં ભારતનાં વિવિધ રાજ્યોના લોકોની સાથે રહેતાં વિનુભાઈ મોટા થવા લાગ્યા. બાળપણથી જ તેમનો સ્વભાવ અંતર્મુખી હતો. મિત્રો ખૂબ ઓછા. પોતે ભલાને પોતાનું કામ ભલું. વાંચવાનું ખૂબ ગમે. પુસ્તકો તેમના સૌથી નજીકના મિત્રો. ઘર પાસેના બગીચામાં જઈને પણ તેઓ વાંચતા. અજવાળી રાત હોય ત્યારે ચંદ્રના અજવાળામાં પણ તેમનું વાંચન ચાલતું. બીજા ધોરણ સુધીનો અભ્યાસ તેમણે જબલપુરની વિખ્યાત ક્રાઈસ્ટ ચર્ચ સ્કૂલમાં કર્યો. ત્રીજા ધોરણથી સિનિયર કેમ્બ્રિજ સુધીનો અભ્યાસ ક્રાઈસ્ટ ચર્ચ બોયઝ હાઈસ્કૂલમાં કર્યો. રોજ ઘરેથી ચાલીને શાળાએ જવાનું. રસ્તામાં આવતું નાળું બીજાં બાળકો ઓળંગતાં ડરતાં, વાલીઓની મદદ લેતાં, નીડર વિનુભાઈ એકલા નાળું ઓળંગી જતા.